BSM เพิ่มทุนลุยอสังหาฯ ดันเป้ารายได้ปี 60 แตะพันล้าน
BSM เพิ่มทุน ลุยธุรกิจอสังหาริมทรัพย์ คาดปี 60 ทำรายได้รวมแตะหลัก 1,000 ล้านบาท
5 มิ.ย. 2559

นายสุเรซ ซูบรามาเนียม ประธานกรรมการบริหาร บริษัท บิวเดอสมาร์ท จำกัด (มหาชน) หรือ BSM เปิดเผยว่า บริษัทได้ดำเนินการเพิ่มทุนให้แก่ผู้ถือหุ้นเดิม พร้อมด้วยแถมใบสำคัญแสดงสิทธิที่จะซื้อหุ้นสามัญของบริษัท หรือวอแรนต์รุ่นที่ 2 ตามสัดส่วนที่จองซื้อ โดยการเพิ่มทุนดังกล่าวคาดว่าจะสามารถระดมทุนได้ราว 150 ล้านบาท ซึ่งบริษัทมีแผนในการใช้เงินจากการเพิ่มทุนดังกล่าวในการพัฒนาอสังหาริมทรัพย์ โครงการ ‘Sansara’ (แสน-สรา) ที่อยู่อาศัย และชุมชนไลฟ์สไตล์สำหรับคนวัยเกษียณ มูลค่า 500 ล้านบาท
โดยการเพิ่มทุนในครั้งนี้บริษัทมีความเชื่อมั่นว่าจะสามารถเพิ่มขีดความสามารถในการสร้างรายได้ และความสามารถในการทำกำไรเพิ่มสูงขึ้นได้ เนื่องจากโครงการ Sansara (แสน-สรา) ซึ่งตั้งอยู่ในทำเลที่มีศักยภาพกลางสนามกอล์ฟแบล็คเมาท์เทน สนามกอล์ฟมาตรฐานที่ผ่านการรับรองให้จัดการแข่งขันกอล์ฟ PGA Tour และยังเป็นโครงการที่มีโอกาสเติบโตสูงจากความต้องการของกลุ่มเป้าหมายคนวัยเกษียณชาวต่างชาติที่ต้องการใช้ชีวิตวัยเกษียณในประเทศไทยเพิ่มสูงขึ้นอย่างต่อเนื่อง โดยคาดว่าหลังจากเปิดโครงการจะสามารถรับรู้รายได้ในปี 2560 ได้ราว 200 ล้านบาท และเมื่อรวมกับธุรกิจเดิมของบริษัทฯที่คาดว่ารายได้จะมีอัตราการเติบโตราว 10% ทำให้คาดว่าบริษัทจะสามารถทำรายได้รวมในปี 2560 แตะหลัก 1,000 ล้านบาท
“การเพิ่มทุนในครั้งนี้มีความสำคัญต่อบริษัทฯเป็นอย่างยิ่ง เนื่องจากจะเป็นการเพิ่มโอกาสทางธุรกิจ ให้กับทั้งธุรกิจเดิม และธุรกิจใหม่ ซึ่งเราเชื่อมั่นเป็นอย่างยิ่งว่าการลงทุนพัฒนาอสังหาริมทรัพย์ จะเพิ่มศักยภาพในการสร้างรายได้ และผลตอบแทนให้กับบริษัทฯ และผู้ถือหุ้น เนื่องจากโครงการนี้เกิดจากความมุ่งมั่นตั้งใจ และมีพาร์ทเนอร์เป็นผู้เชี่ยวชาญระดับโลก จึงอยากให้กับนักลงทุนใช้สิทธิจองซื้อหุ้นเพื่อที่จะได้มีส่วนในการสนับสนุนโครงการนี้ร่วมกัน” นายสุเรซกล่าว
 
ทั้งนี้ ตามที่ที่ประชุมสามัญผู้ถือหุ้น ประจำปี 2559 ของบริษัท เมื่อวันที่ 28 เมษายน 2559 มีมติอนุมัติเพิ่มทุนจดทะเบียนจำนวน 62,995,738.80 บาท โดยการออกหุ้นสามัญเพิ่มทุนจำนวนไม่เกิน 629,957,388 หุ้น มูลค่าที่ตราไว้หุ้นละ 0.10 บาท โดยแบ่งเป็นจัดสรรหุ้นสามัญเพิ่มทุน จำนวนไม่เกิน 314,978,694 หุ้น โดยมีมูลค่าที่ตราไว้หุ้นละ 0.10 บาท เพื่อเสนอขายให้แก่ผู้ถือหุ้นเดิมของบริษัทตามสัดส่วนการถือหุ้น (Rights Offering) ในอัตราส่วน 4.5 หุ้นสามัญเดิม ต่อ 1 หุ้นสามัญใหม่ ในราคาเสนอขายหุ้นละ 0.50 บาท
โดยผู้ถือหุ้นสามารถจองซื้อหุ้นสามัญเพิ่มทุนเกินกว่าสิทธิของตนได้ รวมถึงจัดสรรหุ้นสามัญเพิ่มทุนจำนวนไม่เกิน 314,978,694 หุ้น โดยมีมูลค่าที่ตราไว้หุ้นละ 0.10 บาท เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัท วอแรนต์รุ่นที่ 2 (BSM-W2) ซึ่งจัดสรรให้แก่ผู้ถือหุ้นเดิมของบริษัทตามสัดส่วนที่จองซื้อหุ้นสามัญเพิ่มทุน